Tove Videbæk (KD), 2004-01-14:
Det er faktisk et sympatisk forslag, der her bliver fremlagt.
Vi ved, at der p.t. er ventelister til plejehjem og plejeboliger, og det er uholdbart, at det er sådan, at svage ældre nogle steder skal ligge på gange på travle sygehusafdelinger eller værre endnu: ligge alene hjemme og vente på en plads på et plejehjem eller i en plejebolig. Det er utrygt for dem, og det er naturligvis uacceptabelt i et rigt land som Danmark.
Det ville være dejligt, om det kunne blive, ligesom da vores bedsteforældre skulle på alderdomshjem eller plejehjem, at de gik hen og bad om en plads, når de syntes, at nu kunne
de ikke klare det længere.
Måske ville det heller ikke blive misbrugt, for man vil jo nok ikke på nogen måde ønske at komme på plejehjem, før man virkelig har brug for det.
Vi løser jo ikke mangelen på de her ældre- og plejeboliger ved, at alle kan visitere sig selv.
Derimod skal der gang i byggeriet af ældre- og plejeboliger, og der skal turbo på renoveringen af plejeboliger, der ikke lever op til de bygningsstandarder, der er beskrevet i lovgivningen.
Det daværende Kristeligt Folkeparti fik sammen med flere andre partier i maj 2001 vedtaget B 76, som gik ud på, at private eller selvejende institutioner, som ejede plejehjem eller plejeboliger, kunne få samme tilskud som kommunalt ejede plejehjem og plejeboliger til renovering af disse.
Og det er der så blevet taget hånd om senere hen. Heldigvis er der også siden blevet ændret i lovgivningen vedrørende frit valg over kommunegrænser og vedrørende, at ægtepar skal kunne komme til at bo sammen på plejehjem, hvis det er det, de ønsker.
I den forbindelse vil jeg da godt spørge ministeren, om det frie valg også gælder inden for kommunegrænsen?
Hvis der nu i en kommune er både et kommunalt og et selvejende plejehjem, kan en ældre borger så selv vælge, hvilket af disse plejehjem denne borger ønsker at komme til at bo på? Men tilbage til det, jeg egentlig ville sige. Som det har været påpeget tidligere under debatten, mangler vi først og fremmest at få bygget rigtig mange ældre- og plejeboliger, således at der er en plads til alle de ældre, der har behov for og ønsker en plads i en ældrebolig eller på plejehjem.
Så lad os håbe, at vi snart kommer til at se, at der bliver sat turbo på byggeri af disse ældre- og plejeboliger.
For vi ved, at en del ældre, som får meget hjælp og støtte i hjemmet, meget hellere ville bo i en ældrebolig eller på et plejehjem, hvor de ikke skal ligge alene det meste af døgnet.
Selv om flere partier dags dato ikke er enige om antallet af nybyggede boliger og der var meget få af de tal, der blev nævnt i dag, som man overhovedet var enige om,
så er vi vist i hvert fald alle sammen enige om, at vi skal have flere boliger hurtigst muligt. Til sidst vil jeg gerne minde om Ældre Sagens forslag i det brev af 9. januar, som de har sendt til os. Det har været omtalt et par gange i dag.
De har i slutningen af deres brev forslag vedrørende offensiv visitation.
De tre forslag, som de har, er, at ingen bør vente mere end 1 måned på en plads i en ældre- eller plejebolig, når de er visiteret dertil, at der skal bygges flere boliger til demente, og at der bør ske en offentlig registrering af ventelister og reelle ventetider til ældre- og plejeboliger, og det vil jeg egentlig gerne spørge ministeren om hendes og regeringens holdning til, især det tredje punkt vedrørende den offentlige registrering af ventelister, som der også har været en hel del talgymnastik omkring under debatten i dag, og som også Kristendemokraterne synes er meget vigtigt.
Vi synes, Enhedslistens forslag er sympatisk, men vi kan nok ikke stemme for det.